b'\n_START_ARTICLE_\nGenitalni herpes\n_START_PARAGRAPH_\nGenitalni herpes (herpes genitalis) je spolno prenosljiva bolezen, ki jo obi\xc4\x8dajno povzro\xc4\x8da herpes simpleks virus 2 (HSV-2), v 10\xe2\x80\x9330% pa HSV-1, in se ka\xc5\xbee z bole\xc4\x8dimi mehur\xc4\x8dki in razjedami na spolovilu ter v njegovi okolici.  Bolezen je med najpogostej\xc5\xa1imi spolno prenosljivimi boleznimi in se pojavlja vse pogosteje.\n_START_SECTION_\nPovzro\xc4\x8ditelj\n_START_PARAGRAPH_\nBolezen povzro\xc4\x8da virus herpes simpleks tip 2, redkeje tip 1 (HSV-2 in HSV-1). Virus se prena\xc5\xa1a prek telesnega stika z osebo, ki izlo\xc4\x8da virus, pri tem pa ni nujno, da ima ta oseba znake oku\xc5\xbebe. Po prvotni oku\xc5\xbebi virus miruje v \xc5\xbeiv\xc4\x8dnih vozlih (ganglijih), od koder se potem ponovno aktivira in povzro\xc4\x8da simptome in znake. Ponovne izbruhe pospe\xc5\xa1ijo dejavniki, kot so vro\xc4\x8dinska stanja, \xc4\x8dustven in fizi\xc4\x8den stres, oslabljen imunski sistem itd.\n_START_SECTION_\nEpidemiologija\n_START_PARAGRAPH_\nV industrijsko razvitih in tudi nerazvitih de\xc5\xbeelah je to najpogostej\xc5\xa1a spolno prenosljiva bolezen z razjedami. Pojavlja se pri obeh spolih, ve\xc4\x8dina oku\xc5\xbeb je neopaznih, najpomembnej\xc5\xa1i dejavnik tveganja pa je neza\xc5\xa1\xc4\x8diten spolni odnos z oku\xc5\xbeeno osebo. Inkubacijska doba traja 3\xe2\x80\x939 dni.\n_START_SECTION_\nSimptomi in znaki\n_START_PARAGRAPH_\nPri prvi oku\xc5\xbebi se znaki bolezni pojavijo pribli\xc5\xbeno 2 dni do 2 tedna po prenosu od oku\xc5\xbeene osebe (po spolnem odnosu), znaki so precej hudi in tipi\xc4\x8dno trajajo 2\xe2\x80\x933 tedne._NEWLINE_Na ko\xc5\xbei ali sluznici spolovil in/ali predela anusa in okolice se najprej pojavi zbadajo\xc4\x8d ob\xc4\x8dutek, kasneje se pojavijo drobni mehur\xc4\x8dki s prozorno teko\xc4\x8dino na pordeli podlagi. Mehur\xc4\x8dki kasneje postanejo motni, se predrejo, nastane erozija (plitek defekt ko\xc5\xbee, plitka razjeda), ki jo prekrije krasta. Spremembe na ko\xc5\xbei lahko spremlja bole\xc4\x8dina, splo\xc5\xa1na prizadetost s povi\xc5\xa1ano telesno temperaturo in pove\xc4\x8danimi regionalnimi bezgavkami, peko\xc4\x8de mokrenje in izcedek iz se\xc4\x8dnice ter zastoj urina in zaprtost. Pri \xc5\xbeenskah se lahko pojavijo bole\xc4\x8dine v spodnjem delu delu hrbta zaradi lumbosakralne radikulopatije, kar 25\xc2\xa0% \xc5\xbeensk pa lahko ima tudi asepti\xc4\x8dni meningitis. Po prvotni oku\xc5\xbebi lahko virus miruje ve\xc4\x8d mesecev ali let, preden se ponovno aktivira._NEWLINE_Pri poznej\xc5\xa1ih ponovitvah (recidivih) so spremembe manj izra\xc5\xbeene in navadno ni splo\xc5\xa1ne prizadetosti. Ponovitve se lahko pojavljajo tudi ve\xc4\x8dkrat letno._NEWLINE_Pri pribli\xc5\xbeno tretjini oku\xc5\xbeenih znaki niso zna\xc4\x8dilni, lahko se pojavijo samo rde\xc4\x8dina, drobna ranica, belkasto obarvanje. Pribli\xc5\xbeno 20\xc2\xa0% oku\xc5\xbeenih sploh nima zaznavnih te\xc5\xbeav, kljub temu pa lahko izlo\xc4\x8dajo virus in \xc5\xa1irijo oku\xc5\xbebo.\n_START_SECTION_\nDiagnoza\n_START_PARAGRAPH_\nDiagnoza se najpogosteje postavi glede na klini\xc4\x8dno sliko in anamnezo, za potrditev se lahko uporablja tudi laboratorijska diagnostika (PCR, virusne kulture).\n_START_SECTION_\nDiferencialna diagnoza\n_START_PARAGRAPH_\nDiferencialno diagnosti\xc4\x8dno pridejo v po\xc5\xa1tev zgodnji sifilis, trdi \xc4\x8dankar, Beh\xc3\xa7etov sindrom in eksudativni multiformni eritem.\n_START_SECTION_\nZdravljenje\n_START_PARAGRAPH_\nZdravi se sistemsko z aciklovirjem, valaciklovirjem ali famciklovirjem 5 dni, \xc4\x8de so ponavlja ve\xc4\x8d kot 6-krat na leto je zdravljenje nepretrgano.'